
ΠΑΝΕΛΛΗΝΙΟ ΣΩΜΑΤΕΙΟ

ΕΤΟΣ ΙΔΡΥΣΗΣ 1925

ΘΕΑΤΡΟ ΜΕΛΙΝΑ

Παρασκευή  30 Σεπτέμβρη 2005

¨Ο Καπετάν Γκρής¨

Με την ευγενική χορηγία του Δήμου Δραπετσώνας

και της Δ.Ε.Π.Α.Δ.

Ιστορικά για το Θέατρο Σκιών

Ο ΕΛΛΗΝΙΚΟΣ ΚΑΡΑΓΚΙΟΖΗΣ

«Ο Καραγκιόζης ήταν για μένα ένα μεγάλο σχολείο μεγάλων διδαγμάτων, εκτός προγράμματος πάντοτε»
Γιάννης Τσαρούχης.

Οι σκιές είναι μία πανάρχαια λαϊκή τέχνη για την οποία περισσεύει ο  θρύλος και η παράδοση ενώ η ιστο​ρία διαθέτει πενιχρά στοιχεία. 

Η Κίνα θεωρείται, κατά την κρατούσα άποψη, γενέτειρα του Θεάτρου Σκιών,  που όταν ήθελαν να εξορκίσουν το κακό, κολλούσαν στα παράθυρά τους ανάλογες αποτρεπτικές παρα​στάσεις που είχαν ζωγραφίσει σε  χαρτί.

Η επικοινωνία μεταξύ  των χωρών της Άπω Ανατολής ήταν εύκολη λόγω των γεωγραφικών δεδομένων και λόγω των ανταλλαγών σε  εμπορικό και πολιτισμικό επίπεδο μεταξύ των λαών.

 Έτσι η τέχνη περπά​τησε σχετικά εύκολα σε Ινδονησία, Μαλαισία, Καμπότζη, Ταϊλάνδη και στην Κεντρική Ασία. Κά​θε λαός προσάρμοζε την τέχνη στα δικά του δεδομένα, με τους δράκους, τα φίδια, τα πρόσωπα από τους θρύ​λους, την ιστορία και την καθημερινή ζωή του.  

Οι τσιγγάνοι, λέγεται, ότι ταξίδεψαν την τέχνη  από την Κεντρική Ασία προς την περιοχή της Μεσογείου. 

Υπάρχει όμως κάποια άλλη θεωρία Ελληνοκεντρική, για το «από που βαστάει η σκούφια» του Καραγκιόζη και του Θεάτρου Σκιών.
Θέλει την τέχνη να δημιουργείται στα Ελευσίνια κι τα Κα​βείρια μυστήρια και να την παίρνει μαζί του ο Μέγας Αλέ​ξανδρος στην προς ανατολάς εκστρατεία του για να επιστρέψει αργότερα ξανά προς δυσμάς. 

Στην Οθωμανική αυτοκρατορία δημιουργείται ο Τούρκικος Καραγκιόζης των καφενέδων που ήταν βωμολόχος, χυδαί​ος και πάντοτε επιδεικτικά φαλλοφόρος επί σκηνής, ενώ τα αστεία του ήταν χοντροκομμένα.

Στα 1890 ο Μίμαρος στην Πάτρα αφαιρεί τα Τούρκικα στοιχεία καθώς και τις άσεμνες εκφράσεις και κινήσεις, του θεάτρου σκιών που παρακολούθησε, και σιγά - σιγά του δίνει την φόρμα που βλέπουμε και σήμερα.

Τελικά ο Καραγκιόζης είναι Τούρκος ή Έλληνας; 
Οι αποδέκτες παίρνουν την τέχνη και την κάνουν δική τους, αφού την φιλτράρουν στα δικά τους δεδομένα, κρατάνε κάποια στοιχεία, απορρίπτουν κάποια άλλα ενώ προσθέτουν και  τα δικά τους χαρακτηριστικά.   

Η τέχνη δεν γίνεται για να ικανοποιεί μόνο αυτούς που την δημιουργούν αλλά και αυτούς που την αποδέχονται και τον Καραγκιόζη τον αποδέχτηκε ο Νεοέλληνας, γιατί ήταν δική του τέχνη.

Η τέχνη των Σκιών δεν είναι ούτε Ελληνική ούτε Τουρκική. Οι Τούρκοι έχουν το δικό τους Καραγκιόζη, οι Έλληνες το δικό τους, κάποιοι άλλοι λαοί βγάζουν στο πανί τους κάποιον άλλο δικό τους πρωταγωνιστή. «Ο καθείς και τα όπλα του» που λέει κι ο Ελύτης. Τα δικά μας όπλα της τέχνης είναι πολλά και ο Καραγκιόζης, σημαντικό κομμάτι της λαϊκής μας τέχνης, έχει πολλά να μας πει όταν τα φώτα της πλατείας σβήσουν και ανάψουν εκείνα μέσα στη σκηνή.

Όπως θα γίνει και σήμερα, που κοντά μας έχουμε ένα Καραγκιοζοπαίκτη της νεότερης γενιάς. Τον Μιχάλη Ταυλάτο.
Δυο λόγια για το 

Πανελλήνιο Σωματείο Θεάτρου Σκιών
Τ

ο Πανελλήνιο Σωματείο Θεάτρου Σκιών είναι ένα από τα πιο παλιά σωματεία, (Ιδρύθηκε το 1925) στέγασε και στεγάζει για 80 χρόνια, όλους τους καραγκιοζοπαίκτες  της Ελλάδας (σήμερα και της Κύπρου), τους βοηθούς, τις συζύγους, τους μουσικούς αλλά και τους φίλους του Καραγκιόζη που με οποιονδήποτε τρόπο έχουν βοηθήσει την τέχνη του Ελληνικού Λαϊκού Θεάτρου Σκιών.

Το Σωματείο μας σήμερα επιτελεί ένα σοβαρό έργο τόσο για τη Σωτηρία της  παράδοσης όσο και για την δημιουργία νέων καραγκιοζοπαικτών που σέβονται αυτή.

Για το σκοπό αυτό διατηρεί αξιοπρεπή κεντρικά γραφεία στο κέντρο της Αθήνας διαθέτοντας δανειστική βιβλιοθήκη, αρχεία εφημερίδων με όλα τα δημοσιεύματα για το θέατρο Σκιών,  το πλούσιο μητρώο από την ίδρυσή του που παρέχει στοιχεία για τους παλιούς καραγκιοζοπαίκτες, μεγάλη, ανεκτίμητης, αξίας συλλογή από 600 φιγούρες από όλο το φάσμα των καραγκιοζοπαικτών πινακοθήκη από έργα παλιών Καραγκιοζοπαικτών φωτογραφικό αρχείο, αρχείο βίντεο με θέατρα σκιών από την Ελλάδα και τον υπόλοιπο κόσμο.

Φέτος το Σωματείο μας γιορτάζει τα 80 χρόνια από την ίδρυσή του.

Παρόλη την σοβαρή προσπάθεια που καταβάλλει, και το πολιτιστικό έργο που έχει επιτελέσει: Πραγματοποίηση ενός συνεδρίου, τριών εκθέσεων με φιγούρες και υλικά, δημιουργία σεμιναρίων, τηλεοπτική παραγωγή, παραγωγή δίσκου, δημιουργία του Αθηναϊκού φεστιβάλ στο λόφο Στρέφη, παραγωγή παραστάσεων, δημιουργία Επιτροπής Νέων και άλλες πολιτιστικές δραστηριότητες) αντιμετωπίζει σοβαρό οικονομικό πρόβλημα ακόμα και για την διατήρηση ακόμα και των γραφείων του.

Δύο από τα σοβαρότερα επαγγελματικά προβλήματα που αντιμετωπίζουμε σήμερα είναι 

1)  Το ασφαλιστικό.

2)  Η λάθρα είσοδος ασχέτων με την τέχνη ανθρώπων, που ενώ δεν έχουν θητεύσει σε κανένα Καραγκιοζοπαίκτη, αγοράζουν μερικές φιγούρες και παριστάνουν τους καραγκιοζοπαίκτες με αποτέλεσμα το κοινό και ιδιαίτερα τα παιδιά να σχηματίζουν λάθος εικόνα για την ταλαίπωρη και πολύπαθη αυτή λαϊκή – παραδοσιακή μας τέχνη.

